櫂歌
作者：曹勛
朝代：宋

paragraphs: 謫仙醉揖金陵月，浩歌目送飛鴻絕。
江城樽俎照清輝，樓臺忽作烟霞宅。
長杯引竭北斗空，吳歈楚舞無顔色。
行行倒著紫綺裘，徑上蘭舟岸紗幘。
笑談欬唾驚魚龍，歷塊羣山看滅沒。
石頭水底度冰輪，迢迢碾破澄空碧。
左回右盼生英風，聯袂招邀盡狂客。
相將醉卧綠蘿烟，三山不動鼇無力。
秦淮寂寂江月空，人物風流難再得。